Rapport dokumenterer 31 torturmetoder i Syria

(VG Nett) Amnesty International mener syriske opposisjonelle utsettes for omfattende og grusom tortur.

Lars Akerhaug

14. mars 2012

Artikkelen er over åtte år gammel

- Bør vi skyte ham og kaste kulen? spør soldatene på en video som er lagt ut på Youtube.

Samtidig slår de løs på den forsvarsløse mannen, som krymper seg i smerte.

Mannen skriker og roper «Gud er stor», mens en soldat gyver løs på ham med en kjepp. Til tross for hans bønn om at de stopper, viser regjeringsstyrkene ingen nåde.

Videoen har blitt lastet opp på Youtube i september i fjor og det er ikke mulig å få bekreftet når eller hvor den ble tatt, skriver CNN.

VGTV: Mann mishandles - tvinges til å hylle den syriske diktatoren (NB: Sterke bilder!)

Tvinges

Soldatene med kamuflasjefargede klær tvinger mannen til å hylle Syrias diktator Bashar al-Assad.

- Med blod og sjel vil jeg slåss for deg, Assad, tvinger mannen frem.

- Du mener det ikke! roper soldatene og sparker ham hardt i hodet.

- Nei, jeg mener det.

Senere vises bilder av mannen, tilsynelatende mishandlet til døde.

Systematisk tortur

Syriske myndigheter bruker omfattende og systematisk tortur, melder Amnesty International i en ny rapport.

- Det er snakk om forbrytelser mot menneskeheten, sier generalsekretær John Peder Egenæs til NTB.

Rapporten er full av rystende historier om tortur.

FIKK REVET AV HUDEN: Studenten Karims kal ha fått huden revet av med en knipetang. Foto: AMNESTY INTERNATIONAL



- Jeg ble banket opp voldsomt. De brukte en knipetang for å dra av huden, sier studenten «Karim» ifølge rapporten.

Han skal ha blitt torturert av hæren i desember 2011.

Mange forteller om vanntortur.

- De kledde meg naken og stilte meg opp på veggen med håndjern. Så kastet de vann på meg og ga meg elektrostøt. Dette fortsatte i fire timer og de gjentok det i flere dager, selv etter at avhøret var over, forteller «Mousa» om hvordan han skal ha blitt avhørt av Forsvarets etterretning i Dera'a i oktober 2011.

Han forteller at han først ble torturert av politiet.

- Da jeg var på poltistasjonen var det en politimann som torturerte meg. Han brukte et elektrosjokkvåpen.

31 torturmetoder

Egenæs, som leder organisasjonen i Norge, sier at Amnestys rapporter om Syria i mange år har vært grusom lesning om utbredt tortur i syriske fengsler, om systematisk knebling av ytringsfriheten og om et allestedsnærværende etterretningsvesen.

- Men rapportene det siste året har ikke vært til å bære. Nå er ikke torturen lenger bare utbredt, nå er den vanvittig i sin intensitet og grusomme oppfinnsomhet, sier Egenæs i en pressemelding.

Rapporten dokumenterer 31 torturmetoder som fanger har blitt utsatt for i Syria, og beskriver hvordan både torturmetodene og omfanget har eksplodert det siste året.

ELEKTRO-TORTUR: Moussa forteller til Amnesty International at han ble torturert med elektrosjokkvåpen. Skaden på beinet skal ha vært forårsaket av dette. Foto: AMNESTY INTERNATIONAL



Amnesty International har intervjuet et titall syriske flyktninger på grensen til Jordan, inkludert 25 tidligere fanger.

Det dokumenteres systematisk bruk av tortur i fengsler, på interneringssentre og på syriske sykehus.

Ett eksempel fra rapporten er 18 år gamle Khaled, som forteller at torturistene hans brukte en knipetang for å rive bort huden på beina.

Andre forteller at de ble hengt opp i bildekk, og slått med kabler eller stokker.

22-år gamle Ghazi forteller at han ble utsatt for «den flygende matten»:

- Jeg ble lagt på en treplate med ansiktet opp og med bind for øynene. Kroppen min ble strukket ut som til bokstaven «V» også ble jeg slått med pisk. Det var tre som byttet på å slå, mens de andre drakk te og røykte, forteller han.

Det fortelles også om seksuell vold og voldtekter, og at medfanger har vært tvunget til å se på overgrepene.

Ettårsdag for uro

Rapporten blir offentliggjort i forbindelse med ettårsdagen for opprøret i Syria, torsdag 15. mars. Amnesty markerer dagen ved å aksjonere i byer verden over, også i Norge, med krav om at blodbadet stoppes.

Egenæs sier at Amnesty ber det internasjonale samfunnet om å ta tre skritt:

- Sikkerhetsrådet må overføre situasjonen i Syria til Den internasjonale straffedomstolen. For det andre må det innføres en total våpenembargo mot Syria, og i tillegg må alle Assad-regimets midler i utlandet fryses. Dette er gjennomførbare og konkrete skritt for å fjerne mulighetene for å fortsette drapsbølgen, understreker Egenæs.

Publisert: 14.03.12 kl. 21:21

Les også

Mer om Syria